# Kartleggingssamtale ved bekymring for fravær

**Rammer for en god samtale**

Sørg for gode fysiske rammer for samtalen. Velg et møterom der dere ikke blir forstyrret og avtal på forhånd hvor lang samtalen skal være. I forkant av samtalen må det avklares hvorvidt eleven skal være med. Hvis eleven ikke deltar er det er viktig at eleven opplever å få god informasjon om hva som blir sagt og gjort, og hvorfor. Forbered deg godt. Forhør deg i forkant av møtet med andre lærere eleven forholder seg til, ansatte på SFO, etc. som kan bidra med viktig informasjon. Ta høyde for følelsesmessige reaksjoner hos foresatte og elev. Bekreft og anerkjenn følelsene uten å gå i forsvar. Vurder om UngdomsLOS skal delta i samtalen.

**Samtalens start**

• Start med å informere om at et av formålene med samtalen er å dele skolens bekymring for

elevens skolefravær.

• Gi en konkret tilbakemelding på omfanget av fraværet. Informer om at skolen har rutiner for

oppfølging av alvorlig skolefravær og at dette innebærer at det gis informasjon til skolens ledelse,

samt at det gjennomføres en samtale med målsetting om å komme frem til tiltak som vil gi en

normal tilstedeværelse.

• Informer om at skolen har ansvar for at elever har en god og trygg skolehverdag og at foresatte har

ansvar for at eleven kommer til skolen. Elever har opplæringsplikt, og foresatte har ansvar for at

skolen får gitt opplæring.

• Det kan være nyttig å vise foresatte fraværsveilederen og eventuelt gi dem et eksemplar eller brosjyren som følger veilederen.

**Forslag til spørsmål: Eleven**

• Hvordan trives du på skolen og på fritiden?

• Har du venner på skolen? Hva liker du å gjøre på fritiden?

• Er det noe du opplever som vanskelig eller ubehagelig på skolen? Er det spesielle fag du liker/ikke liker? Hvordan opplever du prøver? Hvordan går det med lekser?

• Er det noen lærere eller andre voksne på skolen som du har et godt/ikke godt forhold til?

• Blir du plaget eller mobbet på skolen, i friminuttene, på skoleveien eller i fritiden?

• Hva gjør du når du ikke er på skolen?

• Hvordan kunne du ønske at skoledagen din var?

**Forslag til spørsmål: Foresatte**

• Hvordan opplever du/dere at barnet trives på skolen/fritiden?

• Opplever du/dere at det er spesielle årsaker til at barnet ikke er på skolen?

• Kan det være forhold på skolen som gjør at barnet har fravær?

• Kan det være forhold utenfor skolen som gjør at barnet har fravær?

• Er det helsemessige årsaker til at barnet er borte fra skolen?

• Hva gjør eleven når han/hun er hjemme fra skolen?

• Hvordan er elevens morgenrutiner? Kveldsrutiner?

• Kartlegg foresattes behov for støtte:

• Er det noe du/dere som foresatte har behov for hjelp til? Hvem kan hjelpe?

• Hva tenker du/dere at skolen kan gjøre for at barnet skal komme på skolen?

**Samtalens avslutning**

• Gi en kort oppsummering av samtalen. Avtal veien videre.

• Avklar tydelige rammer for videre kontakt: avklar hyppighet for kontakt, bli enige om bruk av mail/sms/telefontid.

• Dersom årsakene til fraværet har kommet tydelig frem kan samarbeidsavtalen allerede nå brukes

til å utarbeide og avtale konkrete tiltak. Dersom samarbeidsavtalen fylles ut og tiltak iverksettes, skal et evalueringsmøte avholdes innen tre uker.

• Dersom det er behov for ytterligere kartlegging eller det ikke er tydelig hvilke tiltak som bør

iverksettes, avtales et nytt møte innen en uke. Ledelsen skal være representert.

**Etter samtalen**

• Har du gjort deg noen tanker om hvilke faktorer som kan være utløsende og opprettholdende for problematikken?

• Er det behov for å drøfte saken anonymt med PPT og/eller barnevern (avtale «Åpen tid»)?

• Gjør en vurdering om det er nødvendig med bekymringsmelding til barneverntjenesten. Er du i tvil kan du ringe barneverntjenesten og drøfte saken anonymt.

• Skriv referat og send kopi til foresatte.*ref: Nittedal kommune: Alvorlig skolefravær-Veileder for forebygging og oppfølging*